Na temelju članka 42. i članka 51. Statuta Hrvatskog kinološkog sveza, a u skladu s člankom 5. Pravilnika o radu Povjerenstva za agility, Povjerenstvo za agility, na svojoj sjednici održanoj 20.03.2023., donijelo je

**PRAVILNIK HKS-a**

**O STRUČNIM KADROVIMA U AGILITYJU**

**Članak 1.**

Pravilnik Hrvatskog kinološkog saveza o stručnim kadrovima u agilityju (u daljnjem tekstu Pravilnik) utvrđuje uvjete za stjecanje odgovarajućeg stručnog kinološkog naziva.

**Članak 2.**

Stručni kadar za agility čine:

* suci za agility
* voditelji agility tečaja
* **agility instruktori**

**Članak 3.**

Voditelj tečaja može postati punoljetna osoba koja je aktivni član kinološke udruge članice HKS-a najmanje dvije uzastopne godine.

**Agility instruktor postaje osoba koja je voditelj agility tečaja najmanje dvije godine te je u svom životu sa svoja barem dva psa dosegla razred A3.**

Sudac može postati punoljetna osoba koja je aktivni član kinološke udruge članice HKS-a najmanje pet uzastopnih godina.

**Članak 4.**

Prijavu kandidata za pologanje ispita za stručni kadar Povjerenstvu za agility HKS-a (u daljnjem tekstu Povjerenstvo) podnosi njegova matična organizacija. Prijava mora sadržavati:

* osobne podatke (ime i prezime, godina rođenja, adresa, stručna sprema),
* opis rada u kinologiji (vremenski i sadržajno),
* stručnu kategoriju za koju se upućuje kandidat,
* mišljenje matične organizacije o kandidatu.

**Članak 5.**

Termini ispita za stručne kadrove u agilityju utvrđuju se najkasnije na početku kalendarske godine i objavljuje se u kalendaru manifestacija Povjerenstva za agility.

Rok za prijavu kandidata je najkasnije 15 dana prije kalendarski utvrđenog roka ispita za stručne kadrove.

Molbe koje dođu poslije toga roka neće se uzeti u razmatranje, osim u iznimnom slučaju. O ovome odluku donosi Povjerenstvo.

**Članak 6.**

Nakon razmatranja prispjelih prijava Povjerenstvo obavještava kandidata preko njegove matične kinološke udruge o eventualnom odbijanju prijave. Istovremeno se kandidatova matična kinološka udruga obavještava o mjestu i vremenu održavanja ispita.

**Članak 7.**

Za stjecanje zvanja voditelj agility tečaja, kandidat mora ispuniti sljedeće uvjete:

* doseći A2 razred s najmanje jednim svojim psom,
* položiti ispit za voditelja agility tečaja,
* stažirati na najmanje jednom agility tečaju.

Kandidat za voditelja agility tečaja dužan je predati Povjerenstvu za agility HKS-a dokaz o nastupu u **A2** razredu sa svojim psom te potvrdu o uspješno odrađeno stažiranju, koja mora biti ovjerena od strane kinološke udruge u kojem je održan tečaj i sadržavati mišljenje odgovornog voditelja agility tečaja o kandidatu koji je stažirao.

**Kandidat za agility instruktora dužan je predati Povjerenstvu za agility HKS-a dokaz o nastupu u A3 razredu s dva svoja psa. Povjerenstvo će na temelju predočene dokumentacije o potrebnim kvalifikacijama donjeti odluku o imenovanju voditelja agility tečaja agility instruktorom.**

**Članak 8.**

Ispit za voditelja agility tečaja sastoji se od pismenog i usmenog dijela.

Pismeni ispit za voditelja tečaja sastoji se od 50 pitanja od čega: 10 pitanja iz opće kinološke kulture, 5 pitanja vezanih uz ustroj HKS‑a te 35 pitanja vezanih uz struku kandidata.­

Usmeni ispit polažu kandidati koji su zadovoljili pismeni dio ispita.

**Članak 9.**

Suci za agility dijele se u dvije kategorije:

* Sudac za agility
* Međunarodni sudac za agility

**Članak 10.**

Za stjecanje zvanja sudac za agility, **kandidat** mora ispuniti sljedeće uvjete:

* doseći A3 razred s najmanje jednim svojim psom,
* položiti predispit u vidu pismenog testa,
* nakon predispita stažirati s pozitivnom ocjenom na najmanje tri agility natjecanja kod najmanje dva različita suca,
* nakon stažiranja položiti usmeni ispit pred ispitnom komisijom,
* nakon usmenogispita položiti praktični ispit red ispitnom komisijom.

Od dana polaganja predispita do polaganja usmenog ispita ne smije proći više od 18 mjeseci.

Kandidat za suca za agility dužan je predati Povjerenstvu za agility HKS-a potvrde o svim uspješno odrađenim stažiranjima najkasnije 14 dana od posljednjeg stažiranja. Potvrde o stažiranju moraju biti ovjerene od organizatora agility natjecanja na kojima je stažirao te sadržavati mišljenje agility sudaca s tih natjecanja o stažianju kandidata.

Osoba koja stekne zvanje sudac za agility smije suditi na svim agility natjecanjima razreda A1, A2 i A3 u Hrvatskoj.

Za stjecanje zvanja međunarodni sudac za agility, odoba mora ispuniti sljedeće uvjete:

* imati prethodno stečeno zvanje suca za agility,
* uspješno suditi na najmanje 5 nacionalnih agility natjecanja,
* poznavati barem jedan od službenih jezika FCI-a,
* predati molbu Povjerenstvu za odobrenje zvanja međunarodni sudac za agility.

Povjerenstvo će na temelju predočene dokumentacije o potrebnim kvalifikacijama i kvalitete obavljenog suđenja donjeti odluku o imenovanju agility suca međunarodnim sucem za agility.

**Članak 11.**

Pismeni ispit za suca sastoji se od 50 pitanja od čega: 10 pitanja iz opće kinološke kulture, 10 pitanja vezanih uz ustroj HKS‑a te 30 pitanja vezanih uz struku kandidata.

Usmeni ispit za agility suca sastoji se od dijela provjere cjelokupnog znanja o agilityju.

U praktičnom dijelu ispita kandidat ima zadatak šest agility staza, nacrtati po dvije agility staze za svaki od razreda. Ispitna komisija izabire dvije od tih staza koje kandidat zatim mora postaviti, odrediti potrebne parametre te odsudi nastup najmanje dva psa pa svakoj stazi.

**Članak 12.**

Aktivni suci za agility su oni suci koji su sudili na najmanje jednom natjecanju u dvije godine. Sudac koji u protekle dvoje godine nije sudio ni na jednom agility natjecanju, mora ponovno odraditi dva pozitivno ocjenjena stažiranja kod nekog od aktivnijih sudaca prije nego što ponovno smije početi suditi. Za svaku dodatnu godinu neaktivnosti, sudac mora odraditi po još jedno stažiranje.

**Članak 13.**

Kod pismenih ispita za voditelje tečaja i suce svako pitanje nosi jedan bod, a netočnost odgovora ocjenjuje se oduzimanjem 0,5 ili 1 boda.

Da bi položio pismeni ispit, kandidat za voditelja tečaja mora postići najmanje 40 bodova (80%), a kandidat za suca najmanje 45 bodova (90%).

**Članak 14.**

Komisiju koja ispituje kandidate na usmenom ispitu te nadzire i ispravlja pismeni ispit određuje Povjerenstvo. Ispitnu komisija čine stručni kadar u agilityju i članovi Povjerenstva, a mora se sastojati od najmanje tri osobe.

**Članak 15.**

Rezultate ispita komisija priopćava kandidatu usmeno nakon ispita. Također izvješćuje Povjerenstvo o rezultatima u pismenom obliku, ne kasnije od 7 dana od dana održavanja ispita. Povjerenstvo, u roku od 7 dana od primitka, šalje izvješće s ispita Povjerenstvu za kadrove i priredve HKS‑a.

**Članak 16.**

Povjerenstvo može donijeti odluku o potrebi za dodatnim licenciranjem postojećeg stručnog kadra, koju treba objaviti najkasnije do kraja prethodne godine za godinu u kojoj će licenciranje biti provedeno. Potvrđivanje stečene licence se vrši kroz sudjelovanje na stručnim seminarima ili provjerom znanja, a o provedenom dolicenciranju vodi se zapisnik.

**Članak 17.**

Osobe koje su stekle određeni stručni naziv iz područja kinološke djelatnosti Povjerenstva za agility HKS-a izvan nadležnosti HKS-a, a preselile su se na područje Republike Hrvatske i žele da im se stečeno zvanje prizna, trebaju Povjerenstvu podnijeti zamolbu. Uz zamolbu trebaju predočiti ovjerenu dokumentaciju nacionalne kinološke organizacije u kojoj su stekli stručni naziv, a iz koje se vidi prethodna djelatnost i ostvareni rezultati. Povjerenstvo će na temelju predočenoga donijeti odgovarajuću odluku te o tome izvijestiti Povjerenstvo za kadrove i priredbe HKS-a, podnositelja zamolbe i njegovu matičnu kinološku udrugu na području RH.

**Članak 18.**

Svaka osoba koja je stekla pravo na stručno zvanje određeno ovim pravilnikom, dobiva osobnu iskaznicu stručnog kadra za rad sportskih pasa, a suci odgovarajuću sudačku iskaznicu.

Osobna iskaznica stručnog kadra izdaje se na neograničeno vrijeme. U slučaju nepoštivanje pravilnika i kinološkog kodeksa ponašanja te neaktivnosti kandidata na stručnom polju rada, Povjerenstvo može uskratiti izdavanje ili tražiti povrat osobne iskaznice stručnog kadra.

**Članak 19.**

Hrvatski kinološki savez vodi evidenciju stručnih kadrova u agilityju na osobnim kartonima. Osobni karton sadrži sljedeće podatke:

* ime i prezime,
* dan i mjesto rođenja,
* fotografija,
* stečena kvalifikacija,
* datum stjecanja kvalifikacije,
* broj i datum zapisnika koji služi kao izvor podataka.

Podaci se unose u osobni karton iz izvješća ispitne komisije o održanom ispitu. Na osnovu podataka unesenih u osobni karton izdaje se iskaznica stručnog kadra.

Iskaznica stručnog kadra za rad sportskih pasa sadrži sve podatke kao i osobni karton. Na iskaznici je otisnut zaštitni znak HKS-a, a sve upisane kvalifikacije ovjeravaju se pečatom HKS-a i potpisom ovlaštene osobe.

**Članak 20.**

Odrednice ovog Pravilnika donesene su u skladu sa Statutom Hrvatskog kinološkog saveza, a potrebna tumačenja daje Povjerenstvo za agility.

**Članak 21.**

Ovaj Pravilnik usuglašen je na sjednici Povjerenstva za agility dana, 20.03..2023. godine i usvojen na sjednici Izvršnog odbora HKS-a dana 28.03.2023. godine. Pravilnik stupa na snagu danom usvajanja od strane IO HKS-a.

Stupanjem na snagu ovoga Pravilnika prestaju važiti sve odrednice Pravilnika Hrvatskog kinološkog saveza o stručnim kadrovima u agilityju od 01.01.2019. godine*.*

Predsjednik Povjerenstva za agility Predsjednik HKS-a

Alen Mareković Branko Šare